***Mónosbél Községi Önkormányzat***

***Képviselő-testülete***

*3345 Mónosbél, Kossuth L. u. 3.*

*Tel.: 36/ 554-087*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

***Mónosbél Községi Önkormányzat***

***Képviselő-testület***

***2023. január 24-i közmeghallgatásának***

***J E G Y Z Ő K Ö N Y V E***

***J E G Y Z Ő K Ö N Y V***

**Készült:** Mónosbél Község Önkormányzat 2023. január 24-én 17.00 órától megtartott közmeghallgatásán a Mónosbél, Kossuth L. u. 3. sz. alatti Kultúrházban.

**Jelen vannak:** Varga Sándorné polgármester

Antal József alpolgármester

Dr. Országh-Matisz Lilla önkormányzati képviselő

Surányi Józsefné önkormányzati képviselő

**Nem jelent meg:** Hajnákné Koós Zsuzsanna önkormányzati képviselő

**Meghívott vendégek:** Gál Győző r. főtörzsőrmester

Kovács József r. ezredes

Nyesőné Maksa Erika Mónosbéli Gyermekotthon intézményvezető

Fülep Mónika gyermekotthon vezető

**Település lakói közül:** 32fő

**Hivatalból jelen van:** Dudásné dr. Géczi Erika jegyző

**Jegyzőkönyvvezető**: Szabó Orsolya

***Varga Sándorné*** polgármester

Köszönti a megjelenteket, a képviselő-testület tagjait, a meghívott vendégeket és Dudásné dr. Géczi Erika jegyzőt. Megállapítja, hogy 5 fő képviselő-testületi tag közül 4 fő jelen van, továbbá a lakosok közül 32 fő. A testület határozatképes.

Ismerteti az alábbi napirendi pontokat.

1. A Mónosbéli Gyermekotthonnal kapcsolatos lakossági panaszok megtárgyalása
2. Egyéb helyi közügyeket érintő kérdések, javaslatok

***Varga Sándorné*** polgármester

Elmondja, hogy Sinka Zsolt igazgató úrnak is el lett küldve a meghívó a közmeghallgatásra, de sajnos nem tudott eljönni.

Tájékoztatja a lakosságot, hogy a 225 db kiküldött lakossági kérdőívből 163 db érkezett vissza, melyből 149 db igen és 14 db nem szavazat érkezett arra a kérdésre, hogy „Egyetért-e Ön azzal, hogy a Mónosbéli Gyermekotthon a jelenlegi formájában működjön továbbra is a településen?”

Felkéri Dorkóné Elek Adriennt, hogy olvassa fel a 2022. december 14-i képviselő-testületi ülés jegyzőkönyvét, valamint Szabó Dorottya, Prehodáné Kovácsházi Anna és Stokker Kálmánné Diószegi Zsuzsa levelét.

**Sepelye Istvánné:**

Szerinte a gyerekotthonos gyerekek magatartásával baj van. Pedig a falu befogadó, a fogyatékosokat is befogadta. A gyerekek köpködve, trágár szavakat kiabálva mennek a boltba. Szerinte nem az előző vezetés volt rossz, hanem a mostani. Régen sokkal kisebb korban kerültek a gyerekek az otthonba. Neki az a meglátása, hogy nagyobbrészt olyan gyerekeket hoznak ide, akik kezelhetetlenek. Ezeket a gyerekeket szerinte már nem lehet megnevelni. A nevelőknek sincs tekintélyük velük szemben. A múltkor is egy plüss elefántot dobtak be a kertjébe, amikor szólt akkor a nevelő előtt is csúnyán beszéltek és az nem tett semmit.

A gyerekeket nevelni kell, de ez nem a falu feladata. Nagyon sokat segít a helyi körzeti megbízott, mindig fordulhatnak hozzá segítségért.

Teljesen egyetért mind a három levél írójával. Ezekből a gyerekekből soha nem lesz semmi. Kérdezi, hogy mit keres egy 8 éves, egy 10 éves és egy 14 éves gyerek 7:10 órakor még a faluba. Szerinte az állam olyan hatalmat adott a kezükbe, amivel visszaélnek. Felkéri a polgármester asszonyt és a képviselő-testületi tagokat, hogy intézkedjenek.

**Farkas Attila:**

Kérdezi, hogy az intézetben miért nincs portaszolgálat vagy biztonsági őr. Az intézetben nagyon sok a probléma, nincs fegyelem.

**Országh Gábor:**

Elmondja, hogy keveset tartózkodik a faluban, mert olyan a munkahelye, de mivel a felesége önkormányzati képviselő, így mindenről tudomása van.

Nehéz megítélni, hogy mi lenne a helyes megoldás a felmerült problémák megoldására. Ha a településen történik meg az a garázdaság, ami Egerben történt, akkor biztos számonkérés lett volna a falu részéről. Szerinte ezek a gyerekek sajnos nem tudnak beilleszkedni a falu közösségébe. Ingerszegény számukra a környezet, nincs egy focipálya, egy sportegyesület. Sok feladatot ad a rendőrségnek a körözések nagy száma miatt. Tényleg nem tudja, hogy mi lenne a jó megoldás, de mint szülő és lakos nem szeretné, hogy ha a károsultja lenne ennek a történetnek. Nem akar olyanokkal együtt élni, akik potenciális bűncselekmény elkövetők.

Kéri az intézmény vezetőségét, hogy gondoljanak bele az ő helyzetükbe is.

**Koós Istvánné:**

Kijelenti, hogy „Igen, félnek a Mónosbéliek!”. Mint polgárőr látja, hogy sokszor még 22:30-kor is a faluban ordibálnak az úton. Kérdezi, hogy ilyen késői időben miért vannak még kint. Este már nem mer felmenni a fiához. A múltkor is az unokájáék cukrászdája körül randalíroztak, ha kárt tettek volna, akkor azt ki téríti meg nekik.

**Szőkéné Berecz Beatrix:**

Elmondja, hogy a kisboltban dolgozik. Sok a konfliktusa a gyerekekkel. Ha nem szolgálja ki őket dohánnyal, akkor trágár szavakkal illetik. A házunk előtt elsétálva, a kutyánk orrán akarták a cigi csikket elnyomni, valamint energiaitallal szembeköpték az állatot.

**Zagyva György:**

Kérdezi, hogy meddig van a gyerekeknek az általános kimenőjük, valamint tudomása van-e arról, hogy mennyi panasz érkezik a felügyeleti szervükhöz.

**Nyesőné Maksa Erika Mónosbéli Gyermekotthon intézményvezetője:**

14 év alatti gyerekeknek 21 óráig, 14 év felett 22-23 óráig.

**Szőke Istvánné:**

Elmondja, hogy a kutyájuk állandóan hergelve van. A kapujukat dobálják, vagy belerúgnak a kapuba. Több embertől hallotta, hogy velük is ugyanezt csinálják.

**Fábián Anett:**

Elmondja, hogy 3 éve laknak a településen. A macskájukat kicsalogatták az udvarról és felvitték az otthonba. A történtek után felmentek az otthonba, de a nevelő csak egy fejrázással jelezte, hogy nem fog velük beszélni. A nyár folyamán a méhkaptárjaikat felborították, jelentős kárt tettek, de ezt nem fogja nekik senki megtéríteni.

A játszótéren a gyerekei játszottak a kicsi gyermekotthonos gyerekekkel, akikkel semmi gond nincs, nagyon aranyosak és szeretetre éhesek. A nagyokról sajnos ez nem mondható el. Kérdezi, hogy ha a megadott határidőn belül nem tudnak rendet tenni az intézményben, akkor mi fog történi 2023. decemberében.

**Zagyva György:**

Szerinte szóbeli panaszokkal nem lehet elérni a közösség célját. Azt javasolja, hogy mindenkép írásban kell benyújtani a felügyeleti szervek felé. Le kell fotózni, fel kell venni a történteket és el kell küldeni a gyámhivatalnak.

**Dr. Országh-Matisz Lilla:**

A buszon azt a hírt hallotta, hogy egy gyermekotthonos gyerek Egerben, az iskolában annyira megverte az osztálytársát, hogy mentő vitte el. Kérdezi, hogy ez a hír igaz-e.

**Nyesőné Maksa Erika Mónosbéli Gyermekotthon intézményvezetője:**

Megköszöni a meghívást és azt is hogy a véleményüket elmondták a lakosok. Elmondja, hogy a decemberi ülésen elhangzott előző vezetést nem évtizedekre visszamenőleg kell érteni, de személyiségi jogok miatt név szerint nem szeretné megnevezni.

Tudomása szerint iskola rendőrt csak oktatási intézményben lehet alkalmazni.

Nem tudja megmondani, hogy érkezett-e panasz az intézménnyel kapcsolatban. Elmondja, hogy szakmailag az intézmény minden évben ellenőrizve van, de eddig nem találtak hiányosságot. Ha bármilyen probléma van, akkor a gyermekotthon vezetőjének kell jelezni, vagy a nevelőnek.

**Szőkéné Berecz Beatrix:**

Kérdezi, hogy miért kell használni a falu játszóterét, ha nekik is van fent egy jól felszerelt játszótér. Mindig ott szoktak csoportosulni, félelmet keltenek.

**Farkas Attila:**

Szerinte nem a gyerekekkel, hanem magával az intézettel van probléma, mert a szabályok nincsenek betartatva. Olyan felügyelet kell, ami garantálni tudja a falu biztonságát. Amíg nem lesznek megfelelő emberek itt, addig nem lesz változás szerinte.

**Országh Gábor:**

Kérdezi, hogy mi a módja a problémás gyerekek kiemelésének? Mit kell ahhoz tenni, hogy ezek a gyerekek elkerüljenek másik intézménybe?

Még egyszer kérdezi, hogy meddig lehetnek kint este?

**Nyesőné Maksa Erika Mónosbéli Gyermekotthon intézményvezetője:**

A kisebbeknek 21:00 óra, a nagyobbaknak, 14 év felett 22:00 óra.

Dr. Ország Matisz Lilla kérdésére a válasz – Igen, igaz.

**Országh Gábor:**

Akkor 22:00 órát meg lehet határozni kimenő időnek.

**Nyesőné Maksa Erika Mónosbéli Gyermekotthon intézményvezetője:**

Igen, az általános iskolásoknak 20:00 óra, a 14 év felettieknek 22:00 óra.

**Zagyva György:**

Kérdezi, hogy a kimenő időpontok meghatározása kinek a hatásköre.

**Nyesőné Maksa Erika Mónosbéli Gyermekotthon intézményvezetője:**

Az enyém.

**Sepelye Istvánné:**

Kérdezi, hogy ha a gyerekek 23:00 órakor a buszmegállót verik szét, akkor kinek tudnak szólni. Szerinte a gyerekek irányítják a felnőtteket.

**Gócza Miklósné:**

Nem adott volna egy év türelmi időt nekik.

**Varga Sándorné polgármester:**

Kérdezi, hogy portaszolgálatra van-e lehetőség:

**Nyesőné Maksa Erika Mónosbéli Gyermekotthon intézményvezetője:**

Nem tervezi az intézmény a portaszolgálat bevezetését, mert az intézet a gyerekek otthona.

**Országh Gábor:**

Kérdezi, hogy jogszabály nem engedi, vagy az intézmény.

**Nyesőné Maksa Erika Mónosbéli Gyermekotthon intézményvezetője:**

A műszakban lévő gyermekfelügyelő is tudja kontrollálni a problémákat.

**Kovács József r. ezredes:**

Fontosnak tartja elmondani, hogy a körözések nem azért vannak kiadva a gyerekek ellen, mert bűncselekményt követtek el, hanem mert engedély nélkül távoztak az intézményből vagy nem értek vissza az engedélyezett időre.

Az iskola őrök nem hivatásos állomány, a gyerekek ott élnek, nem lehet őket fegyverrel őrizni.

A kerékpáros verseny megszervezést még most is fenntartja.

Szerinte tudnak segítséget nyújtani, ha gond van akkor Gál Győző r. főtörzsőrmestert nyugodtan lehet keresni.

**Farkas Attila:**

Szerinte a feltett kérdésekre nem megfelelőek a válaszok az intézményvezetőtől.

**Kovács József r. ezredes:**

Szerinte, ha a panaszok jelezve vannak az intézményvezetőnek, akkor tudnak ellene tenni. Most nagyon sok kérdés hangzott el, biztos nem tudnak rá érdemben választ adni.

**Országh Gábor:**

Kérdezi, hogy mennyire kivitelezhető, ha a járőr útvonaltervébe a 12 órás műszak alatt kétszer szerepelne a Mónosbéli Gyermekotthon.

**Kovács József r. ezredes:**

Semmi akadálya hogy a napi vezénylésben benne legyen, de szerinte ezt a járőrök eddig is megtették. Nem tudnak folyamatosan jelen lenni.

**Nebusz Zsuzsanna:**

Nekik középiskolában 4-5 óráig volt kimenőjük. Nekik miért lehet éjszakáig kint tartózkodni.

**Kovács Sándorné:**

22:00 óráig nem jöhetünk ki sétálni, mert félünk.

**Nyesőné Maksa Erika Mónosbéli Gyermekotthon intézményvezetője:**

Elmondja, hogy a házirend módosítását megfontolják.

**Farkas Attila:**

Kérdezi, hogy milyen a belső rendszer, ami lefoglalja a gyerekeket.

**Nyesőné Maksa Erika Mónosbéli Gyermekotthon intézményvezetője:**

Heti és havi tervek alapján dolgoznak a gyerek felügyelők és a nevelők. Akinek nincs kész a leckéje az megcsinálja délután, valamint a ház körüli teendőkben is segítenek.

**Kovács Sándor:**

Kérdezi, hogy amikor nincs iskola, akkor mit csinálnak a gyerekek.

**Nyesőné Maksa Erika Mónosbéli Gyermekotthon intézményvezetője:**

A nyári szünetben is vannak programok a gyerekeknek.

**Zagyva György:**

Kérdezi, ha iskola időben látják a gyerekeket a faluban, akkor kihez kell fordulniuk.

**Nyesőné Maksa Erika Mónosbéli Gyermekotthon intézményvezetője:**

A gyermekotthonba kell betelefonálni. Ha nem tanköteles már a gyermek, akkor a boltba kimehet.

**Farkas Attila:**

Kérdezi a gyermekotthon vezetőjét, hogy neki mi a véleménye.

**Fülep Mónika Mónosbéli Gyermekotthon vezetője:**

Elmondja, hogy a gyerekeket próbálják kísérettel eljuttatni az iskolába mind Eger, mind Bélapátfalva irányába. Ez heti beosztás szerint zajlik. Sajnos van pár gyerek, akik hiába indulnak el az iskolába felügyelettel, nem érkeznek meg oda. Szerinte a falu közösségének is ezzel a gyerekekkel vannak problémái. Próbálunk rájuk hatni, de az intézmény nem zárt intézmény. Jelenleg 2 gyermeket szeretnénk speciális gyermekotthonba irányítani, de ez sajnos több hónapot is igénybe vehet. Az egyik gyermeknek még a nyáron indítottuk az áthelyezési kérelmét, melyet decemberben megsürgettünk. A másik gyermek áthelyezését a héten kértük meg. Úgy látja, hogy ezek a gyerekek köré kapcsolódnak, az úgymond rossz gyerekek. Ha őket sikerülne kiemelni, akkor szerinte sok probléma megszűnne. A gyerekeknek sok program van szervezve,ű

januárban is voltak, februárban Budapestre készülünk őket elvinni.

Elmondja, hogy nyugodtan lehet keresni, ha bármilyen probléma adódik, sőt igényli is a lakosok tájékoztatását.

**Zagyva György:**

Kérdezi, hogy az a 7 fő, aki Egerben elkövette a bűncselekményt, azok jelenleg még az otthon lakói-e.

**Fülep Mónika Mónosbéli Gyermekotthon vezetője:**

Elmondja, hogy gondozásban vannak. Ha büntetés végrehajtási intézetbe kerülnek, akkor megszűnik a nevelésbe vételük és akkor a helyük az otthonban feltöltésre kerül.

**Varga Sándorné polgármester:**

Kérdezi a lakosságot, hogy egyetértenek-e azzal, hogy a Mónosbéli Gyermekotthon 2023. decemberéig haladékot kapjon a fennálló problémáik rendezésre.

A lakosságból 3 fő egyetért, a lakosság többi része nem szeretne haladékot adni.

A felmerült problémák megoldása érdekében a keletkezett jegyzőkönyvek továbbításra fognak kerülni a Belügyminisztériumba.

Mivel több kérdés, javaslat nem volt, megköszöni a megjelenteknek a részvételt és a közmeghallgatást bezárja.

k.m.f.

Varga Sándorné Dudásné dr. Géczi Erika

polgármester jegyző